**RAZPIS ZA SOFINANCIRANJE MOBILNOSTI ŠTUDENTOV Z NAMENOM ŠTUDIJA V TUJINI ERASMUS+**

 **v programskih državah za študijsko leto 2019/2020**

Rok za oddajo elektronske prijave študentov na spletni strani je po novem 20. maj 2019  **(za zimski semester) in** 10. november 2019 **(za poletni semester)**.

Program Erasmus+ omogoča študentu, da **del rednih študijskih obveznosti** na katerem koli nivoju/stopnji oz. ciklu študija (vključujoč pripravo diplomskih, magistrskih ali doktorskih nalog, a izključujoč raziskovalno delo, ki ni neposredna študijska obveznost) namesto na matični instituciji **opravi na partnerski instituciji v tujini**.

**Partnerske institucije** v tujini, na katerih lahko študenti opravijo del študijskih obveznosti, so tiste institucije, s katerimi je podpisan medinstitucionalni sporazum Erasmus+ o izmenjavi študentov v določenem obdobju za ustrezno študijsko področje.

Partnerska institucija gostujočim študentom v okviru programa Erasmus+ ne sme zaračunavati stroškov šolnine, vpisnine, izpitov, vstopa v knjižnico, uporabe laboratorijev ali podobno; študentu se lahko zaračuna le manjše zneske za zavarovanje (osnovno/nujno), članstvo v študentski organizaciji, drobni material (kopije, laboratorijski material ipd.).

**Programske** (sodelujoče) **države** so članice Evropske unije, Islandija, Liechtenstein, Norveška, Turčija, Srbija in Makedonija.

Študij na partnerski instituciji v tujini lahko traja **najmanj 3 mesece** in **največ 12 mesecev**.

Na razpis je možno prijaviti mobilnosti z namenom študija v tujini, ki bodo izvedene v zimskem ali poletnem semestru akademskega leta 2019/2020.

**OSNOVNI POGOJI**

Na razpis se lahko prijavi študent, ki izpolnjuje osnovne pogoje za pridobitev statusa »Erasmus+ študenta«, ki jih določa program:

- da bo imel celoten čas študija v tujini **aktiven status študenta** na FPV,

- da bo v času študija v tujini **vpisan najmanj v drugi letnik dodiplomskega študija** na FPV,

- da skupaj s prijavljeno mobilnostjo na ta razpis, v času dosedanjega študija na isti stopnji študija (na katero bo vpisan v času študija v tujini), **ne bo presegel maksimuma 12 mesecev skupnega trajanja mobilnosti** (študija in prakse) **v tujini** v okviru programa **Erasmus+**.

Študent ima v okviru programa Erasmus+ možnost mobilnosti (študij in/ali praktično usposabljanje) **do skupaj 12 mesecev na vsaki stopnji študija**

Če študent vseh mesecev ne izkoristi v času študija z veljavnim statusom, lahko le-te izkoristi za praktično usposabljanje v roku 12 mesecev po diplomiranju (min. 2 meseca), vendar se mora prijaviti v času, ko še ima veljaven status študenta in praktično usposabljanje pričeti in zaključiti v roku enega leta po diplomiranju.

Študenti, ki so bili v okviru iste stopnje študija že na mobilnosti v okviru programa Erasmus+ za manj kot 12 mesecev, se lahko za preostale mesece (min. 3) prijavijo na ta razpis. V to obdobje je všteta tudi mednarodna Erasmus+ mobilnost med programskimi in partnerskimi (ne-evropskimi) državami (KA107). Ta pravila veljajo tudi, če gre za študente brez dotacije Erasmus (zero grant student).

Obdobje študija v tujini mora biti del študijskega programa študenta za dokončanje študija prve stopnje (dodiplomski študij ali enakovredno), druge stopnje (magistrski študij ali enakovredno) in tretje ali doktorske stopnje.

Obdobje študija v tujini lahko vključuje tudi prakso. Takšna kombinirana mobilnost ustvarja sinergije med akademskimi in strokovnimi izkušnjami v tujini ter je lahko različno organizirana, odvisno od okoliščin: ali aktivnosti potekata druga za drugo ali hkrati. Za kombinacijo veljajo enaka pravila za dodelitev sredstev in minimalno trajanje kot za mobilnost z namenom študija v tujini.

Študenti, ki so istočasno tudi zaposleni, se lahko prijavijo na ta razpis le v primeru, če jim delodajalec v obdobju študijske izmenjave ne bo kril stroškov na podlagi izdanega potnega naloga.

Na ta razpis se ne morejo prijaviti študenti, ki imajo neporavnane finančne obveznosti iz naslova programa Erasmus+.

**Študenti ne smejo opravljati mobilnosti v državi institucije pošiljateljice, v državi, v kateri med študijem prebivajo, v državi svojega stalnega bivališča in v državi, katere državljani so.**

Celoten čas Erasmus+ študija v tujini mora študent bivati v kraju univerze gostiteljice v tujini!

Pred odhodom v tujino **dogovorjene** in od matične in partnerske institucije potrjene študijske **obveznosti** v študijskem sporazumu (Learning Agreement Student Mobility for Studies), ki jih študent uspešno opravi na partnerski instituciji v tujini, se študentu po vrnitvi **priznajo na matični fakulteti.** Priznanje uspešno opravljenih obveznosti je lahko zavrnjeno le, če študent ni dosegel nivoja znanja/usposobljenosti, ki ga je zahtevala institucija gostiteljica ali drugače ni izpolnil dogovorjenih obveznosti in pogojev glede priznanja.

Minimalni pogoj programa Erasmus+ je, da morajo biti vse obveznosti opravljene v času Erasmus+ študija v tujini po vrnitvi priznane vsaj z vpisom v Dodatek k diplomi.

Dotacija Erasmus+ le sofinancira stroške bivanja v tujini in ne pokrije stroškov v celoti.

Študent Erasmusa ni samodejno upravičen do Erasmus+ finančne dotacije.

Dotacija je lahko odobrena samo za čas trajanja rednih študijskih obveznosti v skladu z akademskim koledarjem na partnerski instituciji.

Študent, ki prejme Erasmus+ finančno dotacijo, je še naprej upravičen prejemati morebitno nacionalno štipendijo.

Na podlagi prejetih prijav sodelujočih institucij bo Nacionalna agencija (Center RS za mobilnost in evropske programe izobraževanja in usposabljanja – CMEPIUS) v skladu z višino odobrenih sredstev Evropske Komisije slovenskim institucijam, predvidoma najkasneje junija 2019, odobrila sredstva za sofinanciranje določenega števila mobilnosti študentov in za določeno število mesecev študija v tujini v študijskem letu 2019/2020.

Nacionalna agencija bo določila višino Erasmus+ finančne dotacije (podpore) za posamezno skupino držav v okviru določenih limitov. Za Erasmus projekt 2018-2020:

|  |  |  |
| --- | --- | --- |
| **Skupina 1**Programske države z visokimi stroški bivanja | Danska, Finska, Islandija, Irska, Luksemburg, Švedska, Združeno kraljestvo, Lihtenštajn, Norveška |  520 EUR/mesec |
| **Skupina 2**Programske države s srednjimi stroški bivanja | Avstrija, Belgija, Nemčija, Francija, Italija, Grčija, Španija, Ciper, Nizozemska, Malta, Portugalska |  450 EUR/mesec |
| **Skupina 3**Programske države z nižjimi stroški bivanja |  Bolgarija, Hrvaška, Češka, Estonija, Latvija, Litva, Madžarska, Poljska, Romunija, Slovaška,  nekdanja jugoslovanska republika Makedonija, Turčija,  |   370 EUR/mesec |

Ko bo višina dotacije na nacionalnem nivoju določena, bo objavljena skupaj z razpisom.

\**Za študijsko leto 2017/2018 so bile države znotraj skupin razvrščene drugače, višina finančne dotacije pa je bila določena kot sledi:*

|  |  |  |
| --- | --- | --- |
| Skupina 1 | 450 EUR/mesec |  |
| Skupina 2 | 400 EUR/mesec |  |
| Skupina 3 | 350 EUR/mesec |  |

Če bo FPV odobreno manjše število mest za študij študentov v tujini, kot bo s strani fakultete izbranih in potrjenih študentov, bodo imeli prednost pri dodelitvi dotacij tisti študenti, ki v predhodnih letih še niso prijavili in kasneje odpovedali študija Erasmus v tujini.

Če odobrena sredstva ne bodo zadoščala za sofinanciranje vseh prijavljenih mesecev študija v tujini, bo FPV najprej znižala število mesecev sofinanciranja tistim študentom, ki so se prijavili za študij v tujini za dalj časa.

V primeru, da bo FPV odobrenih večje število mest, kot bo s strani fakultete izbranih in potrjenih študentov za študij v tujini, bo sprejemala dodatne prijave na razpis do zapolnitve mest in porabe sredstev.

Študenti iz socialno šibkejših okolij (ki imajo veljavno odločbo Centra za socialno delo iz katere je razvidno, da prejema študent sam ali član skupnega gospodinjstva državno štipendijo, varstveni dodatek, otroški dodatek, denarno socialno pomoč ali je upravičen do dodatka za velike družine) lahko zaprosijo za **dodatek (dodatno spodbudo za socialno šibkejše) k osnovni Erasmus+ finančni dotaciji.**

Višina dodatne spodbude za socialno šibkejše za razpisno leto 2019, ki se študentu lahko odobri, če študent pravočasno pošlje prijavo in ustrezna dokazila na naslov Fakultete za poslovne vede, znaša v skladu z objavljenim Pozivom za oddajo vloge Ministrstva za izobraževanje znanost in šport, kot sledi:

|  |  |  |
| --- | --- | --- |
| **Skupina 1**Programske države z visokimi stroški bivanja | Danska, Finska, Islandija, Irska, Luksemburg, Švedska, Združeno kraljestvo, Lihtenštajn, Norveška  | **200 EUR**/mesec |
| **Skupina 2**Programske države s srednjimi stroški bivanja | Avstrija, Belgija, Nemčija, Francija, Italija, Grčija, Španija, Ciper, Nizozemska, Malta, Portugalska | **200 EUR**/mesec |
| **Skupina 3**Programske države z nižjimi stroški bivanja |  Bolgarija, Hrvaška, Češka, Estonija, Latvija, Litva, Madžarska, Poljska, Romunija, Slovaška,  Republika Makedonija, Turčija |  **220 EUR**/mesec |

Projekt za odobritev tega dodatka delno financira Evropska unija iz Evropskega socialnega sklada ter Republika Slovenija, Ministrstvo za izobraževanje, znanost in šport, in sicer se izvaja v okviru Operativnega programa 2014—2020, prednostne osi 10: »Znanje, spretnosti in vseživljenjsko učenje za boljšo zaposljivost«.

Dodatno k Erasmus finančni dotaciji so lahko študenti, ki so izpolnjevali s strani Javnega sklada določene pogoje, od študijskega leta 2010/2011 naprej pridobili še dodatno štipendijo iz naslova Javnega razpisa štipendij Ad futura za študijske obiske študentov Javnega sklada RS za razvoj kadrov in štipendije. Ni še znano ali bo razpis za te dodatne štipendije (ki je v študijskem letu 2018/2019  znašala 80 EU /mesec) objavljen tudi za študijsko leto 2019/2020.

Študenti s posebnimi potrebami, ki bodo potrjeni za izmenjavo Erasmus+, bodo lahko zaprosili za dodatna finančna sredstva. Za ta dodatna sredstva lahko zaprosijo študenti s posebnimi potrebami (to so slepi in slabovidni študenti oziroma študenti z okvaro vidne funkcije, gluhi in naglušni študenti, študenti z govorno-jezikovnimi motnjami, gibalno ovirani študenti, dolgotrajno bolni študenti, študenti z avtističnimi motnjami ter študenti s čustvenimi in vedenjskimi motnjami), ki imajo Sklep senata matične fakultete o dodelitvi/odobritvi statusa osebe s posebnimi potrebami in manj kot 3 mesece staro potrdilo zdravnika, v katerem zdravnik potrjuje, da zaradi Erasmus+ študija v tujini potrebujejo dodatne zdravstvene storitve, terapije, pripomočke in/ali drugo.  Ekonomski razlogi se ne uvrščajo med posebne potrebe.

Dodatna sredstva za udeležence s posebnimi potrebami morajo temeljiti na realnih stroških, ki morajo biti dokazljivi z računi. Do dodelitve teh dodatnih sredstev pa so upravičeni študenti le  v primeru, če jim ta dodatna sredstva ne bi bila odobrena, ne bi mogli ustrezno izvesti Erasmus+ študija v tujini.

**Vlogo** pošljejo študenti na naslov Fakultete za poslovne vede.

Študenti, ki se bodo prijavili na Razpis FPV za sofinanciranje mobilnost študentov z namenom študija v tujini Erasmus+ v programskih državah in jih bo matična fakulteta za študij v tujini v študijskem letu 2019/2020 potrdila ter uvrstila na seznam izbranih študentov, bodo o **vseh nadaljnjih postopkih**, **višini Erasmus+ finančne dotacije in o možnostih pridobitve dodatnih štipendij, tečajih tujih jezikov in spletni jezikovni pripravi sproti** **obveščeni na** elektronske naslove.

**Spletna jezikovna podpora "Online Linguistic Support"** **(OLS) je orodje,** ki študentom  omogoča, da ocenijo svoje znanje jezika, ki ga bodo uporabljali pri študiju. Omogoča tudi spletne jezikovne tečaje s katerimi lahko študenti izboljšajo znanje. Več o Online Linguistic Support " (OLS) Evropske agencije EACEA.
Študent mora opraviti spletno preverjanje jezikovnega znanja v programu **OLS** pred in ob koncu obdobja mobilnosti, če je glavni jezik študija eden izmed jezikov, ki so na voljo v sistemu OLS.

Zaenkrat so v sistemu OLS na voljo izpiti in tečaji za naslednje jezike: angleščina, nemščina, francoščina, italijanščina, španščina, nizozemščina, portugalščina, češki, grški, poljski, švedski, danski, finski, slovaški, bolgarski, hrvaški, madžarski in romunski jezik.

**POSTOPEK PRIJAVE:**

 **1.) Študent** na spletni strani FPV **preveri seznam Erasmus+ partnerske institucije** [**http://www.katoliski-institut.si/partnerji**](http://www.katoliski-institut.si/partnerji) **in študijske programe,** ki so na voljo študentom.
 V skladu z objavljenimi možnostmi **študent izbere partnersko institucijo v tujini** (univerzo gostiteljico), na kateri bi želel opraviti del rednih študijskih obveznosti.

**2.) Študent**, na spletni strani partnerske univerze preveri, katere obveznosti lahko opravi v izbranem semestru in v kakšnem jeziku so predavanja za izbrane predmete na partnerski instituciji in **sestavi** ustrezen **študijski sporazum (Learning Agreement Student Mobility for Studies),** ki je sestavni del tega razpisa.

Študent poskrbi tudi za to, da študijski sporazum izpolni in predloži v podpis Erasmus fakultetnemu koordinatorju pravočasno, da je lahko poslan partnerski univerzi do roka, ki ga le-ta določa.

**3.) Do 20.maja 2019 (zimski semester) Do 30.novembra 2019 (poletni semester)/ študent na matični fakulteti odda s strani fakultete zahtevane dokumente.**

Na podlagi prejetih prijav fakulteta izvede izbirni postopek in študente obvesti o razvrstitvi.

**4.)** Kot navedeno, študent najkasneje **do 20. maja 2019 (zimski semester) ali do 30. novembra 2019 (poletni semester) odda elektronsko** prijavo za študij v tujini na spletni strani FPV.

Elektronske prijave študentov se lahko po roku oddaje z dovoljenjem in potrditvijo Erasmus koordinatorja še spreminjajo.

Prijava študenta je dokončna, ko je vsebinsko popolnoma usklajena s fakultetnim koordinatorjem in ko fakultetni **Erasmus koordinator** v bazi prijavo potrdi, ter Službi za mednarodno sodelovanje in programe mobilnosti FPV pošlje seznam izbranih in potrjenih študentov za študij v tujini v študijskem letu 2019/2020.

Po tem ko Erasmus fakultetni koordinator prijavo v bazi potrdi je študentu omogočen izpis prošnje za Erasmus finančno dotacijo.

V primeru, da partnerska univerza v tujini to zahteva, fakultetni Erasmus koordinator (do s strani partnerske institucije določenega roka in na od nje določenem obrazcu) pošlje partnerski instituciji **nominacijo** izbranih študentov.

Fakultete lahko partnerski instituciji v tujini pošljejo nominacijo izključno le za toliko študentov in mesecev študija, kot je to za posamezno študijsko področje določeno v medinstitucionalnem sporazumu Erasmus+.

**5.) Študent** na spletni strani partnerske institucije v tujini ali v mednarodni pisarni univerze gostiteljice **preveri dodatne zahteve in postopke partnerske institucije v tujini, izpolni s strani institucije gostiteljice** dodatno **zahtevane dokumente** in poskrbi, da so vsi dokumenti, ki jih zahteva partnerska institucija (univerza gostiteljica v tujini) pravočasno predani v podpis koordinatorju na matični fakulteti ter do roka poslani na institucijo gostiteljico v tujini.

Ti roki so na posameznih partnerskih univerzah določeni zelo različno. Večinoma (lahko tudi prej ali kasneje) od aprila do junija za študij v tujini v prvem semestru in od septembra do novembra za študij v tujini v drugem semestru.

Študent se na matični fakulteti pozanima o postopku pošiljanja dokumentacije na univerzo gostiteljico v tujino. **Študent pri partnerski instituciji preveri tudi možnosti namestitve, pogoje glede zavarovanja, viz in dovoljenj za bivanje.**

Po obdelavi podatkov partnerske institucije sprejetim študentom pošljejo pisma o sprejemu (Acceptance letter) in potrjene študijske sporazume. Študenti, ki se prijavijo za študij v tujini v zimskem semestru običajno prejmejo te dokumente v poletnih mesecih oz. v septembru, ostali pa kasneje.

**6.)** Ko **študent** od univerze gostiteljice iz tujine prejmepismo o sprejemu (Acceptance Letter) oz. potrjen prijavni obrazec (Application Form) **in** potrjen študijski sporazuma (»Learning Agreement Student Mobility for Studies) napiše **prošnjo za pridobitev finančne dotacije Erasmus+**, jo **podpiše in** skupaj **s potrdili,** prejetimi od univerze gostiteljice, **pošlje na e-naslov**: international@kat-inst.si

ali na naslov:

Fakulteta za poslovne vede

Služba za mednarodno sodelovanje

Krekov trg 1

1000 Ljubljana

Čas potovanja v skladu s pogoji programa ne more biti vštet v trajanje obdobja, za katero je študent upravičen prejeti finančno dotacijo.

Datum začetka Erasmus aktivnosti (ki ga mora študent vpisati v prijavo in prošnjo za finančno dotacijo) je prvi dan, ko mora biti študent prisoten na instituciji gostiteljici. To je lahko npr. dan začetka prvega predavanja, pozdravna prireditev, ki jo prireja institucija gostiteljica ali pa medkulturni predpriprava (npr. Welcome week).

Datum zaključka Erasmus aktivnosti (ki ga mora študent vpisati v prijavo in prošnjo za finančno dotacijo) je zadnji dan, ko mora biti študent prisoten na instituciji gostiteljici. To je lahko npr. zadnji dan izpitnega obdobja/predavanj/dela/obvezne prisotnosti.

Za čas trajanja tečajev tujega jezika, ki je na voljo v sistemu OLS, ki jih morebiti organizirajo univerze v tujini pred pričetkom semestra, študenti do finančne dotacije niso upravičeni, razen v primeru, če je tečaj le del ostalega programa kulturne priprave (npr. če predstavlja le del programa v sklopu Welcome week) oz. je kulturna priprava del jezikovnega tečaja, ali če je to tečaj tujega jezika iz strokovne terminologije iz področja prejemnikovega študija ali tečaj splošnega jezika na višji stopnji kot so tečaji, ki so na voljo v sistemu OLS. Če izpolnjuje te pogoje se tečaj jezika, lahko štejejo v obdobje le,  če je ta tuj jezik tudi kot predmet vključen v študijski sporazum (Learning Agreement).

Tečaji jezikov, ki v sistemu OLS niso na voljo, se lahko štejejo v obdobje le, če je tuj jezik kot predmet vključen v študijski sporazum (Learning Agreement) in bo univerza gostiteljica potrdila datum pričetka tečaja kot datum začetka trajanja Erasmus aktivnosti.

Študijski sporazum Learning Agreement Student Mobility for Studies mora biti obvezno potrjen, s strani študenta, Erasmus koordinatorja na FPV in odgovorne osebe na partnerski instituciji v tujini, pred odhodom študenta na študijsko izmenjavo v tujino. Priprava pogodbe o finančni dotaciji Erasmus+ je možna izključno po tem, ko je študijski sporazum potrjen (podpis in žig) od FPV in univerze gostiteljice iz tujine.

Po prejemu finančnih sredstev s strani Nacionalne agencije (CMEPIUS) bo FPV izbranim študentom za študijsko izmenjavo v tujini v študijskem letu 2019/2020, in ki bodo oddali popolne prošnje za pridobitev finančne dotacije Erasmus, poslala (vendar ne prej kot en mesec pred predvidenim pričetkom Erasmus+ aktivnosti študenta v tujini) v podpis pogodbe o dodeljeni finančni dotaciji Erasmus+, v kateri bodo natančno opredeljene pravice in obveznosti.

Fakulteta za poslovne vede je dolžna izplačati samo sredstva, ki jih prejme od Nacionalne agencije CMEPIUS oz. Evropske komisije.

**DODATNE INFORMACIJE IN OBVEŠČANJE**

Kontakt: Služba za mednarodno sodelovanje: pia.valenzuela@kat-inst.si; Tel: +386 820 52 300

Datum zadnje objave: 29.8.2019